เชื่อหรือไม่ ? เมืองไทยก็มีแม่มดเหมือนกัน แถมมีนานนับสิบปีแล้วด้วย และที่สำคัญแม่มดที่เรากำลังกล่าวถึงทำอาหารอร่อยอีกด้วย วันนี้เราจะพาเพื่อนๆบุกรังแม่มดกันที่ซอยร่วมฤดีกับร้าน  Witch’s Oyster Bar & Restaurant

ร้านอาหารแห่งนี้ภายในถูกแบ่งโซนออกเป็น 2 ชั้น โดยชั้นแรกจะมีบาร์และที่นั่งทั่วไป แค่เดินเข้าไปเราก็จะเห็นชั้นโชว์เหล้าจำพวก วอดก้า ตากีล่า มากมายพร้อมด้วยโหลดองผลไม้ที่เยอะลามไปถึงชั้น 2  ทั้งหมดสามารถนำมาทำเป็นค็อกเทลได้จริงๆ ในส่วนชั้น 2  ดูจะเหมาะกับคู่รักหรือต้องการความเป็นส่วนตัว เพราะมีเฉลียงด้านนอกไว้รับลมเย็นยามค่ำคืน

มาดูเรื่องอาหารบ้างดีกว่า ร้านนี้อาหารส่วนใหญ่จะเป็นสไตล์อังกฤษ อิตาเลี่ยน เรื่อยไปจนถึงพิซซ่าและพาสต้านานาชนิด แต่ถ้ามาครั้งแรกไม่รู้จะสั่งอะไรชี้นิ้วเลือกได้ตามป้ายแนะนำที่มีอยู่ทั่วร้านได้เลย ซึ่งวันนี้เราจะลองสั่งมาชิมสัก 4 อย่างน่าจะกำลังเหมาะ

Crab Cake  - - อาหารจานเด็ดที่ไม่ว่าจะดูยังไงหน้าตาก็เหมือนหอยจ๊อบ้านเรา ความพิเศษอยู่ที่เนื้อปูที่อัดจนแน่นเต็มชิ้น รสชาติกลมกล่อม ทานคู่กับซัลซ่าซอส  ซอสมะเขือเทศที่เติมความเผ็ดเล็กน้อย  ให้รสชาติที่แตกต่างจากหอยจ๊อโดยสิ้นเชิง 

Waldrof Salad - -  สลัดจานนี้มักถูกเลือกสั่งมาเพื่อเรียกน้ำย่อยโดยเฉพาะ นอกจากความสดกรอบของผักแล้ว  ความโดดเด่นยังอยู่ที่แอปเปิ้ลแคลิฟอเนียร์ที่ถูกฝากเป็นเส้นเล็กๆ เข้าไปช่วยเพิ่มความหวานตัดกับน้ำสลัดที่รสออกเปรี้ยวนิดๆ บลูชีสที่เพิ่มความหอมและถั่ววอลนัทเร่งในส่วนความมน ทั้งหมดคือส่วนประกอบที่ลงตัว

Toto Pizza - -  ถึงแม้ไม่ใช่ร้านอิตาเลี่ยน 100 เปอร์เซ็นต์ แต่ก็มีพิซซ่าขายอยู่ด้วย วัตถุดิบในการทำทั้งหมดนำเข้ามาจากอิตาลี ไม่ว่าจะเป็นแป้ง มะเขือเทศหรือชีส ทำพิซซ่าเนื้อแป้งบางกรอบนี้เต็มไปด้วยคุณภาพพร้อมเครื่องเคียงจากหมูแฮม ชีส เยอะชนิดที่ไม่รู้จะเอากำไรจากไหน 

Pulled Pork Burger  - -  เบอร์เกอร์ของที่นี่เอาใจคนชอบเนื้อหมูเป็นพิเศษ จุดเด่นอยู่ที่เนื้อหมูบดซึ่งนำมอบด้วยไฟความแรงต่ำ นานหลายชั่วโมง ทำให้เนื้อเปื่อยยุ่ย ทานง่าย จานนี้เสิร์ฟมาพร้อมกับเบคอน มันฝรั่งทอดชิ้นใหญ่ พร้อมด้วยขนมปัง 1 ส่วน ในเมนูทั้งหมดผมชอบ เบอร์เกอร์ที่สุดแล้ว

ถึงแม้อาหารของร้านนี้จะดูมีมูลค่าสูง แต่ขอกระซิบนิดนึงว่าราคาไม่แพงอย่างที่คิด  เตรียมเงินไปสัก 300-500 บาทก็อิ่มท้องแล้วสำหรับ 2 ท่าน หาเวลาว่างไปเยี่ยมรังแม่มดแห่งนี้ดู แล้วคุณจะติดใจในมนต์สะกดอาหารเหล่านี้แน่นอน
